Robottiapulaiset vauhdissa

Kirjoittanut Heidi Järvinen

Henkilöt:

Nero - keksijä, joka keksii koneen, jolla voi tehdä robottiapulaisen

Nokkela - keksijän avulias oppilas, jolla on rohkeutta tarttua toimeen ja ratkaista ongelmia

3D-Hypervekotin - Neron rakentama kovaääninen kone, joka tekee täydellisen apulaisen

Rohkea robotti- rohkea ja mielikuvitusrikas, seikkailuihin haluava robotti, hätäinen

Kekseliäs robotti- keksii ratkaisuja kaikkiin tilanteisiin, luottaa omiin kykyihinsä

Hauska robotti - leikkisä humoristi, joka haluaa hauskuuttaa, kulkee muiden mukana

Avulias robotti - näkee tilanteet, joissa apua tarvitaan ja auttaa mielellään

Luova robotti - näkee kauneutta kaikkialla ja haluaa luoda ne kuviksi ja musiikiksi ym.

Lori Wärme - kuuluisa tubettaja, joka tuottaa videoita eri verkkopalveluihin

**1. KOHTAUS**

(Kone asettuu koneen paikalle. Nero rakentaa konetta ja Nokkela auttaa.)

NERO
Vihdoinkin 3D-hypervekotin on valmis!

NOKKELA
Mitä se osaa tehdä?

NERO
Kun osaa koodata oikein, se tekee ihan mitä tahansa.

NOKKELA
Keksiminen ja koodaaminen ovatkin sinun vahvuuksiasi.

NERO
Nyt laitan koneen käyntiin.

3D-HYPERVEKOTIN
(Koneen ääniä omalla tai soittimien äänellä tuotettuna tai esim. Launchpad -app:n avulla.)

NOKKELA
Aika äänekäs kone! (Pitää käsiä korvillaan ja huutaa.)

NERO (ihastusta äänessä)
Hienoa! Kuin musiikkia korvilleni!

NOKKELA (huutaa)
Mitä aiot tehdä ensimmäisenä?

NERO
Täydellisen apulaisen: rohkean, kekseliään, hauskan, auttavaisen ja luovan.

NOKKELA (pettyneenä)
Enkö minä enää riitäkään?

**2. KOHTAUS**

(Nero näpyttelee ja ohjelmoi konetta ja Nokkela katsoo toimintaa vieressä pettyneenä.)

NERO
Yksi apulainen, jolla on viisi vahvuutta. Valmista tuli! (näpyttelee konetta.)

3D-HYPERVEKOTIN
(Rummutusta) Rohkeus valmiina.

(Kun rummutus loppuu, Rohkeus tulee esiin. Hän säntäilee ja etsii jotakin. Keksijä ja keksijäoppilas ovat ihmeissään ja pyörittelevät päätään.)

ROHKEA ROBOTTI
Täälläkö tarvitaan lohikäärmeen kesyttäjää?

3D-HYPERVEKOTIN
(Rummutusta) Kekseliäs valmiina.

KEKSELIÄS ROBOTTI
Miten aiot kesyttää lohikäärmeen? Näillä herkkunappuloilla saat lohikäärmeen vaikka runoja lausumaan. Huomaa automaattinen herkun annostelija.

3D-HYPERVEKOTIN
(Rummutusta) Hauskuus valmiina.

HAUSKA ROBOTTI
Lälläl lälläl lieru, minulta pääsi pieru. Sanoi lohikäärme, kun kraatteriin törmäsi.

3D-HYPERVEKOTIN
(Rummutusta) Luovuus valmiina.

LUOVA ROBOTTI
Missä se lohikäärme on? Olen aina halunnut maalata taulun lohikäärmeestä.

3D-HYPERVEKOTIN
(Rummutusta) Avuliaisuus valmiina.

AVULIAS ROBOTTI
Täälläkö tarvitaan apua lohikäärmeen kesytykseen?

3D-HYPERVEKOTIN
Error, Error, Errooooooor.
(Koneen ääni voimistuu ja se sammuu.)

NERO
Mitä ihmettä! Viisi apulaista!

NOKKELA
Taitavat olla Rohkeus, Kekseliäisyys, Hauskuus, Luovuus ja Avuliaisuus. Sait kaiken mitä halusit ja ehkä vähän enemmänkin.

NERO
Minkä satukirjan sivuilta nämä ilmestyivät? Puhuvat lohikäärmeen kesyttämisestä? Konekin hajosi. Minun pitää heti korjata 3D-hypervekotin.

ROBOTTIAPULAISET
Me lähdemme etsimään lohikäärmettä.

NOKKELA
Minun lienee parasta lähteä mukaan.

**3. KOHTAUS**

Apulaiset tulevat paikalle. Heillä on mukanaan räppäri tubettaja Lori Wärme.

LORI WÄRME
Nyt tapahtuu niin outoja asioita, että on syytä laittaa livestriimaus päälle. Pysykää linjoilla!

ROHKEA ROBOTTI
Rauhallisesti eteenpäin! (Komentaa urhoollisesti, pitäen esim. sulkapallomailaa Lorin selässä.)

KEKSELIÄS ROBOTTI
Hienosti menee. Saat ihan kohta herkkunamin. (Herkku roikkuu kepin nokassa, jota pidetään Lorin edessä).

HAUSKA ROBOTTI
(Räppää, laulaa tai lausuu ja paiskaa kättä Lorin kanssa.)

LUOVA ROBOTTI
(Soittaa esim. marakassia tai taustarytmiä esim. Launchpad -app.)
Lohikäärmettä metsästän. Tahdon saada suuren. Yo!

AVULIAS ROBOTTI
Minä voin kantaa reppusi! (Ottaa Lorin repun.)

ROHKEA ROBOTTI
Istu!

AVULIAS ROBOTTI
Ole hyvä, tässä sinulle tuoli!

KEKSELIÄS ROBOTTI
Hyvä! (Antaa namin)

LUOVA ROBOTTI
Hymyä! (Asettuu maalaamaan.)

AVULIAS ROBOTTI
Janottaako? (Kaivaa repusta juomaa ja antaa sen Lorille.)

LORI WÄRME
Kiitos! Hyvä palvelu!

ROHKEA ROBOTTI
Tässä se on! Hyvin kesytetty ja melko säyseä lohikäärme. (Esittelee lohikäärmeen keksijälle.)

NERO
Mitä ihmettä! Kuka sinä olet?

LORI WÄRME
Mä oon Lori Wärme, tubettaja ja teen videoita. Tänään on tullut kyl hyvää sisältöö!

**4. KOHTAUS**

NOKKELA
Huh huh! Maksoin karkkikaupan, taidetarvikekaupan ja urheilukaupan laskut. Lepyttelin äkäisen vartijan ja liikennepoliisin. Robottiapulaiset ryöstivät vielä tubettaja Lori Wärmeen kesken kuvauksien. Ei auta kuin selvittää tämäkin sotku?

NERO
Apulaisista ei ole tainnut olla kuin harmia. Konekaan ei tullut kuntoon ja laitoin osat kierrätykseen.

LORI WÄRME
Oikeastaan mun seuraajaluvut on nousseet teidän ansioista. Voitaisko kehittää jotain yhteistyökuvioita.

ROBOTTIAPULAISET
Joo, jooo, jooooooooooo… (Virta sammuu roboteista ja kaikki jäävät paikoilleen.)

NOKKELA
Taisi roboteista virta loppua.

NERO
Ne voi tarvittaessa ladata uudestaan. En taida haluta. Minä luulen, että minulle riittää yksi luotettava apulainen ja se olet sinä Nokkela. Pyydän anteeksi aiheuttamaani sotkua. (Halaavat toisiaan.)

NOKKELA
Saat anteeksi!

LORI WÄRME
Olisin valmis tekemään ostotarjouksen roboteista. Voitas tehdä yhdessä sisältöö eri kanaville.

NERO
Saat ilmaiseksi!

LORI WÄRME
Iso kiitos! (Lori kumartaa.)

NERO ja NOKKELA
Muista, että palautusoikeutta ei ole! (Paiskaavat kättä keskenään.)

LOPPU